《清明后七日与客同为水东之游翌朝赋此》
宋代·张栻

平生山水癖，妙处只自知。
夙约常寡味，邂逅惬心期。
幅巾与藜杖，安步随所之。
朅来坐官府，颇觉此原违。
城头望群峰，欲往类绊羁。
三春苦风雨，晴日一伸眉。
沙边散车骑，竹舆从呕咿。
独与三四客，野服相追随。
亭高俯空旷，洞古探环奇。
县崖隐日月，幽壑蟠蛟螭。
涧水杂鸣佩，松风发清吹。
兴来即倾酒，语到亦论诗。
聊揩簿书眼，偿此閒暇时。
所历固未厌，所感多余思。
昔游木叶下，今兹绿阴肥。
江山虽可识，岁月乃如驰。
素餐岂不念，怀安敢云私。
归来耿不寐，欹枕听晨鸡。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。